ЗАКОН ЗА ЈАВНОТО ОБВИНИТЕЛСТВО

1. ОСНОВНИ ОДРЕДБИ

Член 1

Со овој закон се уредуваат основањето, надлежноста, организацијата, функционирањето и укинувањето на јавното обвинителство, основите и постапката за именување и разрешување на jавниот обвинител на Република Македонија, основите за престанок на функцијата jавен обвинител на Република Македонија, основите за избор, разрешување и дисциплинска постапка на јавните обвинители, основите за престанок на функцијата јавен обвинител, како и други прашања во врска со работата на јавното обвинителство.

Член 2

Јавното обвинителство е единствен и самостоен државен орган кој ги гони сторителите на кривични дела и на други со закон утврдени казниви дела и врши и други работи утврдени со закон.

Член 3

 Јавното обвинителство се организира според принципите на хиерархија и субординација.

Јавното обвинителство е самостоен орган кој не е дел од извршната власт.

Член 4

Јавното обвинителство ги врши своите функции врз основа на Уставот и законите и меѓународните договори ратификувани во согласност со Уставот.

Член 5

Функцијата на јавното обвинителство ја вршат јавниот обвинител на Република Македонија и јавните обвинители во јавните обвинителства во Република Македонија.

Член 6

(1) Јавниот обвинител функцијата ја врши законито, непристрасно и објективно, ги почитува и заштитува слободите и правата на човекот и граѓанинот и правата на другите правни субјекти и во рамките на своите надлежности, се грижи за ефикасноста на кривичното гонење.

(2) Јавниот обвинител во вршењето на функцијата обезбедува еднаквост на граѓаните пред законот, независно од раса, боја на кожа, националност, етничко потекло, религија или уверување, ментална или телесна попреченост, пол, родов идентитет, сексуална ориентација, политичко уверување и други основи на дискриминација уредени со закон или меѓународен договор.

(3) Забранет е секаков облик на присилба, закана или друг облик на влијание преку средства за јавно информирање или на друг начин врз јавните обвинители во нивното постапување по конкретни кривични предмети, за кривични дела и за други со закон утврдени казниви дела за кои се гони по службена должност.

Член 7

Јавните обвинители не смеат да членуваат или да учествуваат во активности на политички партии.

Член 8

(1) Јавното обвинителство ја информира јавноста за одделни случаи по кои постапува, а кои предизвикуваат поширок интерес во јавноста или се од значење за остварување на неговата функција.

(2) Јавниот обвинител на Република Македонија, вишиот јавен обвинител, јавниот обвинител на јавното обвинителство за гонење на организиран криминал и корупција, јавниот обвинител на специјалното јавно обвинителство и основниот јавен обвинител или од нив овластени лица, на јавноста и на средствата за јавно информирање, им обезбедуваат пристап до информациите за состојбата на криминалитетот и други прашања од општо значење од работењето на јавното обвинителство, под услови пропишани со закон.

(3) Јавниот обвинител на Република Македонија доколку смета дека одредени податоци или коментари објавени во медиумите ги кршат уставните права на презумпција на невиност, принципот на самостојност на јавното обвинителство или работењето на јавното обвинителство врз основа на Уставот и закон, може да се обрати на јавноста и да укаже дека се повредени наведените принципи.

(4) Јавниот обвинител на Република Македонија или лице овластено од него може да дозволи увид во уписници и списи на јавното обвинителство кои се архивирани, на лице на кое тие податоци му се потребни во вршењето на научно-истражувачка работа. Увидот во архивирани уписници и списи кои содржат класифицирани информации, се врши во согласност со закон.

Член 9

(1) Јавното обвинителство има печат во кој е содржан грбот и името Република Македонија, називот на јавното обвинителство и неговото седиште.

 (2) На објектот во кој е сместено јавното обвинителство се истакнуваат знамето на Република Македонија, грбот и името Република Македонија, називот на јавното обвинителство и седиштето на јавното обвинителство.

(3) Во јавно обвинителство основано за подрачје кое опфаќа повеќе основни судови од кои најмалку еден од нив се наоѓа во единица на локална самоуправа во кое се зборува службен јазик различен од македонскиот, а кој го зборуваат 20% од граѓаните на Република Македонија, називите исто така ќе се напишат на македонски јазик и неговото кирилско писмо и на јазикот што го зборуваат најмалку 20% од граѓаните и неговото писмо. Усогласено со закон за јазици

Член 10

Јавниот обвинител во извршувањето на функцијата соодветно ги применува одредбите од Законот за кривичната постапка и законите за други постапки каде постапува, што се однесуваат на употребата на јазиците.

2. ОРГАНИЗАЦИЈА НА ЈАВНОТО ОБВИНИТЕЛСТВО

Член 11

Јавното обвинителство е организирано како јавно обвинителство на Република Македонија, виши јавни обвинителства и основни јавни обвинителства, јавно обвинителство за гонење на организиран криминал и корупција и специјално јавно обвинителство.

Алтернатива:

(1)Со закон може да се основаат јавни обвинителства со посебни надлежности.

(2)Како јавни обвинителства со посебни надлежности се јавно обвинителство за гонење на организиран криминал и корупција и специјално јавно обвинителство.

Член 12

(1) Јавно обвинителство се основа за подрачје на суд од соодветен степен, пред кој е надлежно да постапува.

(2) Јавното обвинителство на Република Македонија се основа за целата територија на Република Македонија со седиште во Скопје.

(3) Вишо јавно обвинителство се основа за подрачје на апелационен суд.

(4) Јавното обвинителство за гонење на организиран криминал и корупција и специјалното јавно обвинителствосе основаат за целата територија на Република Македонија.

(5) Основно јавно обвинителство се основа за подрачје на еден или повеќе основни судови.

Член 13

Во Република Македонија се основаат следниве основни јавни обвинителства:

1.Основно јавно обвинителство во Берово за подрачјето на Основниот суд во Берово;

2.Основно јавно обвинителство во Битола за подрачјето на Основниот суд во Битола;

3.Основно јавно обвинителство во Велес за подрачјето на Основниот суд во Велес;

4.Основно јавно обвинителство во Гевгелија за подрачјето на Основниот суд во Гевгелија;

5.Основно јавно обвинителство во Гостивар за подрачјето на Основниот суд во Гостивар;

6.Основно јавно обвинителство во Дебар за подрачјето на Основниот суд во Дебар;

7.Основно јавно обвинителство во Делчево за подрачјето на Основниот суд во Делчево;

8.Основно јавно обвинителство во Кавадарци за подрачјата на основните судови во Кавадарци и Неготино;

9.Основно јавно обвинителство во Кичево за подрачјето на Основниот суд во Кичево;

10.Основно јавно обвинителство во Крива Паланка за подрачјето на Основниот суд во Крива Паланка;

11.Основно јавно обвинителство во Кочани за подрачјата на основните судови во Кочани и Виница;

12.Основно јавно обвинителство во Куманово за подрачјата на основните судови во Куманово и Кратово;

13.Основно јавно обвинителство во Охрид за подрачјето на Основниот суд во Охрид;

14.Основно јавно обвинителство во Прилеп за подрачјата на основните судови во Прилеп и Крушево;

15.Основно јавно обвинителство во Радовиш за подрачјето на Основниот суд во Радовиш;

16.Основно јавно обвинителство во Ресен за подрачјето на Основниот суд во Ресен;

17.Основно јавно обвинителство во Свети Николе за подрачјето на Основниот суд во Свети Николе;

18.Основно јавно обвинителство во Скопје за подрачјето на Основниот суд Скопје I Скопје;

19.Основно јавно обвинителство во Струга за подрачјето на Основниот суд во Струга;

20.Основно јавно обвинителство во Струмица за подрачјето на Основниот суд во Струмица;

21.Основно јавно обвинителство во Тетово за подрачјето на Основниот суд во Тетово и

22.Основно јавно обвинителство во Штип за подрачјето на Основниот суд во Штип.

Член 14

Во Република Македонија се основаат следниве виши јавни обвинителства:

1.Вишо јавно обвинителство во Битола за подрачјето на Апелациониот суд во Битола;

2.Вишо јавно обвинителство во Гостивар за подрачјето на Апелациониот суд во Гостивар;

3.Вишо јавно обвинителство во Скопје за подрачјето на Апелациониот суд во Скопје и

4.Вишо јавно обвинителство во Штип за подрачјето на Апелациониот суд во Штип.

Член 15

(1) Во Република Македонија се основаат јавно обвинителство за гонење на организиран криминал и корупција и специјално јавно обвинителство со седиште во Скопје.

(2) Во Јавното обвинителство за гонење на организиран криминал и корупција се формира специјализирано одделение за гонење на кривични дела сторени од лица со полициски овластувања и припадници на затворската полиција. Одделението има стручна служба и јавнообвинителски истражители од истражниот центар согласно овој закон. Јавните обвинители и раководителот на одделението ги распоредува јавниот обвинител на јавното обвинителство за гонење на организиран криминал и корупција, од редот на јавните обвинители од тоа обвинителство, по претходно добиена согласност од јавниот обвинител на Република Македонија.

Член 16

(1) Во јавно обвинителство со поголем обем на истородни предмети, заради подобра ефикасност и специјализација во работењето на јавното обвинителство, може да се формираат одделенија како внатрешни организациони единици. Со работата на одделението раководи јавен обвинител определен според годишниот распоред за работа на јавното обвинителство врз основа на потесна специјализација и стручност на јавниот обвинител кој се поставува за раководител на одделението.

 (2) За подрачјата на судовите кои имаат одделенија за правда на децата во основните јавни обвинителства се формираат и одделенија за правда на децата.

(3) Под услови определени со закон во јавното обвинителство за гонење на организиран криминал и корупција, специјалното јавно обвинителство и во основните јавни обвинителства, што постапуваат пред судови со проширена надлежност се формира истражен центар или одделение за истраги.

3. СТРУЧЕН КОЛЕГИУМ

Член 17

 (1)Стручниот колегиум е постојано стручно и советодавно тело во остварување на функцијата на јавниот обвинител во јавните обвинителства со повеќе од три јавни обвинители.

 (2)Колегиумот го сочинуваат јавниот обвинител на јавното обвинителство и јавните обвинители во јавното обвинителство.

 (3)Колегиумот работи на седници.

Член 18

 Колегиумот може полноважно да расправа и да дава мислења по одредени прашања ако бидат присутни повеќе од половината од вкупниот број на јавни обвинители.

Член 19

Колегиумот расправа и дава предлози, мислења, забелешки и сугестии на јавниот обвинител за:

* програмата за работа, годишниот план за работа и распоредот на работата на јавните обвинители,
* по конкретни правни прашања што се наметнале во текот на работењето, мислења по нацрт или предлог на закон или друг пропис,
* план и метод за прегледот на работата на јавните обвинителства,
* начелни ставови по прашања за единствена примена на законите и другите прописи,
* политиката на гонење и казнување,
* прашањата од проучувањето на општествените појави од интерес за остварување на функцијата на јавниот обвинител,
* предмети по кои јавното обвинителство поведува постапка пред Уставниот суд на Република Македонија,
* организациони и други прашања во остварување на јавнообвинителската функција,
* по барање на јавниот обвинител на Република Македонија дава мислење за кандидатите за јавни обвинители
* избира член на комисија за утврдување на одговорност на јавниот обвинител во вршење на јавнообвинителскта функција
* врши и други работи утврдени со закон.

Член 20

Колегиум на јавното обвинителство на Република Македонија одлучува за изземањето на јавниот обвинител на Република Македонија во случаи определени со закон.

Член 21

(1)Јавното обвинителство на Република Македонија по потреба одржува стручен колегиум во проширен состав со виши јавни обвинители, јавниот обвинител на јавното обвинителство за гонење на организиран криминал и корупција, јавниот обвинител на специјалното јавно обвинителство и јавен обвинител на основно јавно обвинителство.

 (2)Вишите јавни обвинителства по потреба одржуваат стручен колегиум во проширен состав со одделни јавни обвинители од основните јавни обвинителства, доколку се расправа за прашања сврзани за остварување на нивната јавно обвинителска функција.

 (3)Кога колегиумот расправа за стручни прашања на седницата, може да присуствуваат јавнообвинителски советници и соработници.

Член 22

Предлозите, мислењата, забелешките и сугестиите на колегиумот ќе се сметаат за усвоени ако се прифатени од мнозинството од присутните на седницата и од јавниот обвинител на тоа јавно обвинителство.

4.ВРШЕЊЕ НА ФУНКЦИЈАТА НА ЈАВНОТО ОБВИНИТЕЛСТВО

Член 23

(1) Функцијата на јавното обвинителство во јавното обвинителство на Република Македонија ја врши јавниот обвинител на Република Македонија и јавните обвинители во тоа обвинителство.

(2) Функцијата на јавното обвинителство во вишото јавно обвинителство ја врши Виш јавен обвинител на вишото јавно обвинителство и јавни обвинители во тоа обвинителство.

(3) Функцијата на јавното обвинителство во јавното обвинителство за гонење на организиран криминал и корупција ја врши јавен обвинител на јавното обвинителство за гонење на организиран криминал и корупција и јавни обвинители во тоа обвинителство.

(4) Функцијата на јавното обвинителство во специјалното јавно обвинителство ја врши јавен обвинител на специјалното јавно обвинителство и јавни обвинители во тоа обвинителство.

 (5) Функцијата на јавното обвинителство во основното јавно обвинителство ја врши основен јавен обвинител на основното јавно обвинителство и јавни обвинители во тоа обвинителство.

 (6) Јавниот обвинител на Република Македонија на барање на јавниот обвинител на јавното обвинителство за гонење на организиран криминал и корупција или на јавниот обвинител на специјалното јавно обвинителство, може да овласти јавен обвинител во основно јавно обвинителство да презема определени дејствија заради побрзо и поефикасно извршување на дејствијата.

Член 24

(1) Јавно обвинителство се основа и укинува со закон.

(2) Вo случај на укинување на јавно обвинителство, Советот на јавни обвинители на Република Македонија ќе го распореди јавниот обвинител од тоа јавно обвинителство во друго јавно обвинителство од ист или понизок степен.

Член 25

(1) Јавниот обвинител на Република Македонија, виш јавен обвинител на вишо јавно обвинителство, јавниот обвинител на јавното обвинителство за гонење на организиран криминал и корупција, јавниот обвинител на специјалното јавно обвинителство и основен јавен обвинител на основно јавно обвинителство ги претставуваат јавните обвинителства, раководат со нивната работа, ги вршат правата и обврските определени со закон и донесуваат годишен распоред за работа на почетокот на секоја календарска година.

(2) Јавниот обвинител на Република Македонија, виш јавен обвинител на вишо јавно обвинителство, јавниот обвинител на јавното обвинителство за гонење на организиран криминал и корупција, јавниот обвинител на специјалното јавно обвинителство и основен јавен обвинител на основно јавно обвинителство за време на нивно отсуство ги заменува јавен обвинител од тоа обвинителство, што тие ќе го определат со годишниот распоред за работа.

(3)Ако на јавниот обвинител на јавното обвинителство му е истечен мандатот или му престанала функцијата, Советот на јавни обвинители на Република Македонија со одлука и по претходна согласност на јавниот обвинител на Република Македонија, определува јавен обвинител од редот на јавните обвинители, кој ќе ја врши должноста до изборот на јавен обвинител во тоа јавно обвинителство, а ги исполнува условите за јавен обвинител на тоа обвинителство, но не повеќе од шест месеци.

(4) Ако на јавниот обвинител на Република Македонија му престане функцијата или е разрешен од функција, Советот на јавни обвинители на Република Македонија од редот на јавните обвинители во Јавното обвинителство на Република Македонија определува јавен обвинител што ќе ја врши функцијата до именувањето на јавен обвинител на Република Македонија, но не повеќе од шест месеци.

Член 26

(1) Поради зголемен обем на работа или поради намалување на заостаток од нерешени предмети, Јавниот обвинител на Република Македонија може времено да упати јавен обвинител во друго јавно обвинителство најмногу до шест месеци, а со негова согласност тој рок може да се продолжи за уште шест месеци.

Член 27

(1) Јавниот обвинител на Република Македонија е одговорен за општите состојби во врска со организирањето и извршувањето на функциите на јавното обвинителство и за својата работа и за работата на јавното обвинителство одговара пред Собранието на Република Македонија.

(2) Јавните обвинители во јавното обвинителство на Република Македонија за својата работа одговараат пред јавниот обвинител на Република Македонија.

(3) Вишиот јавен обвинител за својата работа одговара пред јавниот обвинител на Република Македонија, а јавните обвинители во вишо јавно обвинителство за својата работа одговараат пред вишиот јавен обвинител.

(4) Јавниот обвинител на јавното обвинителство за гонење на организиран криминал и корупција за својата работа одговара пред јавниот обвинител на Република Македонија, а јавните обвинители во јавното обвинителство за гонење на организиран криминал и корупција за својата работа одговараат пред јавниот обвинител на тоа јавно обвинителство.

(5) Јавниот обвинител на специјалното јавно обвинителство за својата работа одговара пред јавниот обвинител на Република Македонија, а јавните обвинители во специјалното јавно обвинитество за својата работа одговараат пред јавниот обвинител на тоа јавно обвинителство.

(6) Основниот јавен обвинител за својата работа одговара пред вишиот јавен обвинител ијавниот обвинител на Република Македонија, а јавните обвинители во основно јавно обвинителство за својата работа одговараат пред основниот јавен обвинител.

Член 28

(1) Надзор над законитото и навремено извршување на јавнообвинителската функција на пониските јавни обвинителства врши повисокото јавно обвинителство.

(2) Надзор над законитото и навременото извршување на јавнообвинителската функција на јавно обвинителство за гонење на организиран криминал и корупција врши вишиот јавен обвинител на вишото јавно обвинителство Скопје и јавниот обвинител на Република Македонија.

(3)Надзор над законитото и навременото извршување на јавнообвинителската функција на специјалното јавно обвинителство врши Јавниот обвинител на Република Македонија во делот од надлежноста од чл.34 ст.1 ал.1 од овој закон, а за надлежноста од чл.34 ст.1 ал.2 и 3 од овој зкаон врши вишиот јавен обвинител на вишото јавно обвинителство Скопје и јавниот обвинител на Република Македонија.

 (3) Начинот на вршење на надзорот од ставот (1) на овој член се утврдува со правилник кој го донесува Јавниот обвинител на Република Македонија.

5. ПРЕЗЕМАЊЕ НА КРИВИЧНО ГОНЕЊЕ

Член 29

(1) Јавниот обвинител на Република Македонија може да го преземе кривичното гонење и вршењето на одделни работи за кои е надлежен виш јавен обвинител, јавен обвинител за гонење на организиран криминал и корупција и јавен обвинител на специјалното јавно обвинителство, освен за кривични делаод чл.34 ст.1 ал.1 или основен јавен обвинител или да ги овласти да водат постапка по одделни предмети или да вршат определени работи од надлежност на друг виш јавен обвинител.

(2) Виш јавен обвинител може да го преземе кривичното гонење и вршењето на одделни работи за кои е надлежен јавен обвинител во основно јавно обвинителство од подрачјето на тоа вишо јавно обвинителство или да овласти јавен обвинител во основно јавно обвинителство од подрачјето на тоа вишо јавно обвинителство да води постапка по одделни предмети или да врши определени работи од надлежност на друг основен јавен обвинител.

(3) Јавниот обвинител на Република Македонија, односно вишиот јавен обвинител за дејствијата од ставовите (1) и (2) од овој член донесуваат писмена одлука која содржи образложение за преземените дејствија.

6. НАДЛЕЖНОСТ НА ЈАВНОТО ОБВИНИТЕЛСТВО

Член 30

(1) Јавното обвинителство постапува во границите на својата стварна и месна надлежност, ако со закон поинаку не е определено.

(2) Основното јавно обвинителство постапува пред основен суд.

(3) Вишото јавно обвинителство постапува пред апелационен суд.

(4) Јавното обвинителство за гонење на организиран криминал и корупција постапува пред надлежните судови во прв степен.

(5) Специјалното јавно обвинителство постапува пред надлежните судови во прв степен, а за постапување по кривични дела поврзани и кои произлегуваат од содржината на неовластено следење на комуникациите, согласно Законот за јавно обвинителство за гонење на кривични дела поврзани и кои произлегуваат од содржината на незаконското следење на комуникациите, постапува пред надлежните судови во сите степени.

(6) Јавното обвинителство на Република Македонија постапува пред Врховниот суд на Република Македонија.

(7) Јавното обвинителство постапува и пред други органи и други правни лица на своето подрачје кога за тоа е овластено со закон.

Член 31

(1) Во остварувањето на функцијата на гонење на сторителите на кривични дела и прекршоци, јавниот обвинител:

-ја раководи предистражната постапка и на располагање ги има службените лица од правосудната полиција;

-дава предлог до судијата на претходна постапка за примена на посебни истражни мерки од точка 1 до точка 4 од членот 252 од ЗКП;

-издава наредби за примена на посебни истражни мерки од точка 5 до точка 10 од членот 252 од ЗКП;

-може сам да го преземе секое дејствие потребно за откривање на

кривичното дело и откривање и гонење на неговиот сторител за кое со закон е овластено Министерството за внатрешни работи, Финансиската полиција и Царинската управа,

- врши увид во банкарски сметки.

-донесува наредба и спроведува истражна постапка;

-предлага привремени мерки заради обезбедување на имот или предмети прибавени со кривично дело или заради извршување на мерката конфискација

-дава наредба за спроведување на вештачење;

-одлучува за одлагање на кривично гонење под услови и начин определени со закон;

-предлага издавање на казнен налог под услови определени со закон;

-преговара и се спогодува со обвинетиот на начин и услови определени со закон;

-поднесува и застапува обвиненија пред судовите;

-поднесува жалби против неправосилни судски одлуки и вонредни правни лекови против правосилни судски одлуки;

-одлучува по жалби на оштетениот под услови утврдени со закон;

-постапува во постапка за меѓународна правна соработка во кривични предмети согласно овластувања утврдени со закон

-врши и други дејствија определени со закон за ефикасно функционирање на кривичноправниот систем и спречување на криминалот.

-спроведува постапка за порамнување согласно Законот за прекршоците.

(2) Јавниот обвинител поведува посебни постапки и учествува во нив кога тоа е пропишано со закон.

Член 32

Јавното обвинителство за гонење на организиран криминал и корупција е надлежно да постапува:

-за кривични дела извршени од организирана група од три или повеќе лица, која постои одреден временски период и дејствува со цел да изврши едно или повеќе кривични дела за кои е предвидена казна затвор од најмалку четири години, со намера директно или индиректно да стекне финансиска или друга корист,

-за кривични дела сторени од лица со полициски овластувања и припадници на затворската полиција согласно член 33 став 1 од овој закон,

-за кривични дела Злоупотреба на службената положба и овластување од член 353 ст.5, Проневера во службата од член 354 ст.3, Примање поткуп од член 357 ст.4 и 5, Давање награда за противзаконито влијание од член 358-а, Примање награда за противзаконито влијание од член 359, Противправно стекнување и прикривање имот од член 359-а, кога сторители се службени или одговорни лица во државни органи, органи и организации што вршат определени стручни, управни и други работи во рамките на правата и должностите на Републиката и единиците на локалната самоуправа, јавни претпријатија и установи и политички партии.

-за кривични дела Перење пари и други приноси од казниво дело од член 273 од Кривичниот законик, Попречување на правда од член 368-а од Кривичниот законик, доколку делото е сторено во кривична постапка за кривични дела од надлежност на јавното обвинителство за гонење на организиран криминал и корупција,

-за кривично дело Злосторничко здружување од член 394 од Кривичниот законик за вршење на кривични дела од надлежност на јавното обвинителство за гонење на организиран криминал и корупција

-за кривични дела Терористичко загрозување на уставниот поредок и безбедноста од член 313, Терористичка организација од член 394-а, Тероризам од член 394-б, Финансирање на тероризам од член 394-в, сите кривични дела против државата, Трговија со луѓе од член 418-а, Трговија со дете од член 418-г, за другите кривични дела против човечноста и меѓународното право од Кривичниот законик од глава триесет и четврта од Кривичниот Законик, освен за делата од надлежност на Специјалното јавно обвинителство, независно од бројот на сторителите.

Член 33

(1) Одделението за гонење на кривични дела сторени од лица со полициски овластувања и припадници на затворската полиција е надлежно да постапува:

- за кривични дела извршени од лица со полициски овластувања и припадници на затворската полиција при вршење на службени должности и овластувања,

- кривични дела извршени надвор од службата со употреба на сериозна закана, сила или средства за присилба што за последица има смрт, тешка телесна повреда, телесна повреда, противправно лишување од слобода, мачење и друго сурово, нечовечно или понижувачко постапување и казнување доколку со закон е предвидено кривично гонење по службена должност.

 (2)Под лице со полициски овластувања во смисла на став (1) од овој член се подразбира полициски службеник, овластено службено лице за безбедност и контраразузнавање со полициски овластувања, припадници на финансиска полиција и шумска полиција, со закон овластени лица на Царинската управа кои работат на откривање на кривични дела и овластени службени лица на Министерство за одбрана кои работат на откривање и истражување на кривични дела.

 (3) Јавниот обвинител во одделението гонење на кривични дела сторени од лица со полициски овластувања и припадници на затворската полиција, надвор од случаите предвидени во ставот (1) на овој член, по службена должност покренува постапка за оценување на основаноста за употреба на огнено оружје, како и употреба на сила или средства за присилба што има за последица смрт или тешка телесна повреда од лицата од ставот 2 од овој член во Министерството за внатрешни работи и други државни органи органи во смисла на став 2 од овој член.

 (4) За случаите од ставот (3) на овој член, јавниот обвинител го известува Раководителот на одделението.

 (5) Организационата единица во Министерството за внатрешни работи надлежна за вршење внатрешна контрола и професионални стандарди презема дејствија заради иницирање на дисциплинска постапка во врска со делата од ставот 1 од овој член, по одобрение на надлежниот јавен обвинител од одделението за гонење на кривични дела сторени од лица со полициски овластувања и припадници на затворската.

 (6) Јавниот обвинител во одделението за гонење на кривични дела сторени од лица со полициски овластувања и припадници на затворската полиција раководи со претходната постапка и дејствијата ги презема самостојно или преку јавнообвинителските истражители распоредени во одделението.

Член 34

 Специјалното јавно обвинителство е надлежно да постапува:

* за кривични дела кои се поврзани и произлегуваат од неовластеното следење на комуникациите за периодот од 2008 до 2015 година согласно посебен закон
* за кривични дела против изборите и гласањето од Глава шеснаесетта на Кривичниот законик;
* за кривични дела против државата од Глава дваесет и осма од Кривичниот законик;
* за кривични дела Перење пари и други приноси од казниво дело од член 273, Злоупотреба на службената положба и овластување од член 353 став (5), Проневера во службата од член 354 став (3), Измама во службата од член 355 став (3), Примање поткуп од член 357 став (5), Примање награда за противзаконито влијание од 359 став (7), противправно стекнување и прикривање имот од член 359-а став (3), Оддавање службена тајна од член 360 став (2), Попречување на правда од член 368-а, за кривични дела од член 403 до член 413 и Злоупотреба на меѓународни знаци од член 416 од Кривичниот законик, извршени од избрани или именувани функционери во државни органи или единици на локалната самоуправа и одговорни лица во политички партии и кривично дело Неовластено оддавање информации и податоци за сведоците, соработниците на правдата, жртвите кои се јавуваат во својство на сведоци и нивните блиски лица од член 42 од Законот за заштита на сведоци.

Член 35

Јавното обвинителство се грижи за законитоста на мерките и дејствијата преземени во предистражната постапка и врши надзор над почитувањето на човековите права од страна на овластените службени лица во Министерството за внатрешни работи и други државни органи.

7. ОЦЕНУВАЊЕ НА РАБОТАТА НА ЈАВНИТЕ ОБВИНИТЕЛИ

Член 36

(1) Оценувањето на работата на јавните обвинители се врши за период од две извештајни години.

(2) Доколку јавниот обвинител бил отсутен повеќе од 2/3 од времето за кое треба да биде оценет, нема да се оценува за тој период. Периодот на оценување започнува да тече од почеток по враќањето на работа на јавниот обвинител.

(3) Оценка на работата на јавните обвинители во јавното обвинителство во Република Македонија, вишите јавни обвинители на вишите јавни обвинителства, јавниот обвинител на јавното обвинителство за гонење на организиран криминал и корупција и на јавниот обвинител на специјалното јавно обвинителство дава јавниот обвинител на Република Македонија.

(4) Оценка на работата на јавните обвинители во вишите јавни обвинителства и на основните јавни обвинители на основните јавни обвинителства дава вишиот јавен обвинител на тоа обвинителство.

(5) Оценка на работата на јавните обвинители во јавното обвинителство за гонење на организиран криминал и корупција дава јавниот обвинител на тоа обвинителство

(6) Оценка на работата на јавните обвинители во специјалното јавно обвинителство дава јавниот обвинител на тоа обвинителство.

(7) Оценка за работата на јавните обвинители во основните јавни обвинителства дава вишиот јавен обвинител по претходно добиено мислење на јавниот обвинител на тоа обвинителство.

 (8) При формирањето на оценката секогаш ќе се има предвид мислењето на раководителот на одделението во јавните обвинителства каде се тие формирани.

8. КРИТЕРИУМИ ЗА ОЦЕНА

Член 37

 Критериуми за оцена на работа на јавните обвинители се:

* стручност и квалитет во одлуките, правните лекови и други писмена,
* ажурност и ефикасност,
* непристрасност и совесност,
* углед и етичност достојни за функцијата,
* соработка и однос спрема странките и другите вработени во обвинителството,
* способност и спремност за стручно уовршување и стекнување со нови знаења,
* организаторски способности.

Член 38

Стручност и квалитет во одлуките, правните лекови и друга писмена значи правилна примена на Уставот и законите на Република Македонија, ратификуваните меѓународни договори, практика на Европскиот суд за човекови права и други прописи, правилен однос кон донесувањето и изготвувањето на јавнообвинителските одлуки, нивното застапување, говорничка умешност и вештина и способност за правно аргументирање и резонирање во постапката пред надлежните судови, некоментирање предмети во јавност и чување како тајна она што јавниот обвинител го дознава во вршењето на функцијата.

Член 39

 Ажурност и ефикасност во работењето значи во законски утврдени рокови постапување и одлучување по кривични пријави, ефикасно спроведување на претходната постапка, застапување на обвинение, приссуство на седници пред судот и почитување на законските рокови за поднесување на редовни правни лекови.

Член 40

(1)Совесно работење значи работење согласно законите, почитување на договорите и упатствата, како и почитувањето на роковите.

(2)Непристрасност значи неселективен пристап во примена на прописите за забрана на дискриминација, објективност и личен интегритет неподлежен на било каков вид влијание и притисоци кои би можеле да влијаат на решавање на предметот и одбивање подароци и донации од оние кои би можеле да влијаат на решавање на предметот или одржување односи на соработка со такви лица.

Член 41

Углед и етичност достојни за функцијата, значи достоинственост и авторитет во средината каде јавниот обвинител работи и живее и придржување кон Етичкиот кодекс на јавните обвинители во Република Македонија.

Член 42

Соработка и однос спрема странките и другите вработени во обвинителството значи професионален, прецизен и достоинствен однос кон учесниците во постапката, во односите во јавното обвинителство и односите со сите останати органи и организации со кои, согласно законите, јавниот обвинител е овластен да комуницира исоработува и да го поддржуваат стручното усовршување и професионалното напредување на колегите.

Член 43

Способност и спремност за стручно усовршување и стекнување со нови знаења значи учество на стручни семинари и работилници во организација на Академијата за судии и јавни обвинители и други организации и асоцијации, учество како едукатор, ментор, предавач, во активностите на ЗЈОРМ и лично ангажирање за надградба на сопствениот стручен и интелектуален капацитет, објавување на научни трудови и слично.

Член 44

Организаторски способности значи поседување способности за раководење со јавното обвинителство или одделенијата во јавното обвинителство и креирање на односи за успешно и ефикасно извршување и усовршување на целокупната работа во јавното обвинителство.

9. КРИТЕРИУМИ, НАЧИН И ПОСТАПКА НА ОЦЕНУВАЊЕ

Член 45

Оценувањето на работата на јавните обвинители се врши со непосреден увид во предметното постапување, месечни извештаи, преку непосреден разговор со јавниот обвинител кој се оценува, разгледување на претставки, поплаки или пофалби за неговата работа што се регистрираат во професионалното досие за секој обвинител.

Член 46

 (1) Оценката за работата на јавните обвинители се формира врз основа на податоците за следењето на работата и податоците од професионалното досие на јавниот обвинител, не постапување по задолжителните упатства и укажувања на повисокиот јавен обвинител, извршен надзор од страна на повисокиот јавен обвинител, кои како критериуми се изразени низ бодови определени со правилник.

(2) Составен дел на одлуката за оценка е и образец во кој се содржани критериумите по кои е постапувано.

(3) Цел на оценувањето е да се согледаат проблемите што ги има јавниот обвинител во вршењето на функцијата, да се разгледаат можностите за нивно надминување, како и за исполнување на критериумите за негово напредување.

Член 47

 Со непосреден увид во предметното работење на јавните обвинители се утврдува:

-бројот на примени кривични пријави, предмети и поднесоци,

-бројот на решени кривични пријави и предмети во со закон предвиден рок.

-бројот на нерешени кривични пријави и предмети и причините за нивно нерешавање,

-квалитетот на постапувањето на јавниот обвинител, јавно обвинителските одлуки, придржување кон законските формулации, способност за писмено изразување и јасно и прецизно образложение на одлуките.

Член 48

Организаторската способност на јавните обвинители на јавните обвинителства, односно на раководителите на одделенијата во јавните обвинителства, како и нивната способност за градење углед и авторитет на јавното обвинителство и способност за воспоставување и одржување на коректни и здрави односи во истото, се утврдува со увид во уписниците од административно управен карактер, со непосредно извршен разговор со јавниот обвинител односно раководителот на одделението, увид во извештаите од извршените контроли и надзори над работењето на јавното обвинителство со кое раководи, како и годишните извештаи за ефикасноста во извршувањето на јавнообвинителската функција.

 Член 49

Оценувањето на јавните обвинители се врши врз основа на шестмесечни и годишни извештаи, чија форма и содржина се утврдува со правилник што го донесува јавниот обвинител на Република Македонија.

Член 50

 Начинот на бодување и износот на бодовите по одделни критериуми ќе бидат регулирани во Правилник донесен од јавниот обвинител на Република Македонија.

10. ПОСТАПКА ЗА ПОВТОРНО ОЦЕНУВАЊЕ

Член 51

Примерок од одлуката за оценка на работата на јавниот обвинител се доставува до Советот на јавните обвинители, до јавниот обвинител на кого се однесува оценката и до јавниот обвинител на Република Македонија.

Член 52

(1) Доколку јавниот обвинител е незадоволен од оценката што ја добил, може да поднесе писмен приговор до Советот на јавните обвинители на Република Македонија.

(2) Приговорот се поднесува во рок од 8 дена од денот на приемот на одлуката.

Член 53

(1) Советот на јавните обвинители на Република Македонија во рок од 30 дена од денот на приемот на приговорот е должен да донесе одлука по истиот.

(2) Пред да одлучи Советот на јавни обвинители на Република Македонија може да изврши увид во работата на јавниот обвинител кој го поднел приговорот, да изврши разговор со него или со јавниот обвинител кој ја дал оценката.

(3) Доколку Советот на јавните обвинители на Република Македонија оцени дека приговорот е основан, со одлуката ќе го задолжи јавниот обвинител што ја спровел постапката за оценување, да спроведе повторно оценување при што ќе му даде даде конкретни упатства по кои мора да постапи.

(4) На повторно дадената оценка, незадоволниот јавен обвинител има право на приговор.

(5) По вториот приговор Советот донесува одлука со која го оценува јавниот обвинител.

(6) Одлуката на Советот е конечна.

(7) Одуката по изјавениот приговор не може да биде понеповолна од првично дадената оценка.

11. ИЗВЕШТАЈ ЗА РАБОТА

Член 54

(1) Секое јавно обвинителство изготвува годишен извештај за својата работа.

(2) Пониското јавно обвинителство извештајот од ставот (1) на овој член го доставува до непосредно повисокото јавно обвинителство.

(3) Јавното обвинителство на Република Македонија, изготвува единствен годишен извештај за работата на сите јавни обвинителства.

Член 55

(1) Јавниот обвинител на Република Македонија годишниот извештај од членот 54 став (3) на овој закон за работата на јавните обвинителства и за состојбата со криминалитетот во Република Македонија го поднесува до Собранието на Република Македонија

(2) Извештајот од ставот (1) на овој член јавниот обвинител на Република Македонија го доставува на разгледување до Советот на јавни обвинители на Република Македонија, а за запознавање го доставува и до Владата на Република Македонија, Врховниот суд на Република Македонија и Министерството за правда.

(3) Јавниот обвинител на Република Македонија еднаш годишно поднесува извештај за посебни истражни мерки до Собранието на Република Македонија со содржина утврдена со закон.

12. ЗАДОЛЖИТЕЛНИ УПАТСТВА

Член 56

(1) Јавниот обвинител на Република Македонија има право да им дава задолжителни општи и конкретни писмени упатства на вишиот јавен обвинител на вишо јавно обвинителство, на јавниот обвинител на јавното обвинителство за гонење на организиран криминал и корупција, на јавниот обвинител на специјалното јавно обвинителствои на основниот јавен обвинител на основно јавно обвинителство.

(2) Виш јавен обвинител има право да дава задолжителни општи и конкретни писмени упатства и конкретни писмени упатства на основните јавни обвинители од своето подрачје.

(3) Упатствата од ставовите (1) и (2) на овој член се однесуваат на преземање на одредени мерки и активности заради заштита на основните права и слободи на човекот и граѓанинот, заштита на јавниот интерес, за поефикасно откривање и гонење на кривични дела и нивните сторители, вложување на правни средства и примена на законите.

(4) Вишиот јавен обвинител на вишо јавно обвинителство, јавниот обвинител на јавното обвинителство за гонење на организиран криминал и корупција, јавниот обвинител на специјалното јавно обвинителство и основниот јавен обвинител на основно јавно обвинителство се должни да ги извршуваат задолжителните упатства.

 (5) За давањето на задолжителните општи и конкретни писмени упатства од ставот (2) на овој член, вишиот јавен обвинител е должен писмено да го извести јавниот обвинител на Република Македонија.

13. ДЕЖУРСТВА

Член 57

(1) Заради непрекинато извршување на функцијата, во јавното обвинителство се организираат дежурства на јавните обвинители.

(2) Распоредот и времетраењето на дежурствата го определува јавниот обвинител на соодветното јавно обвинителство.

(3) Распоредот и времетраењето на дежурствата во Одделението за гонење на кривични дела сторени од лица со полициски овластувања и припадници на затворската полиција ги определува раководителот на Одделението за секој започнат месец.

(4) Правилник за прописите за внатрешно работење на јавните обвинителства и Правилник за висината на надоместокот за дежурства донесува јавниот обвинител на Република Македонија.

14. МЕЃУНАРОДНА СОРАБОТКА

Член 58

(1) Јавното обвинителство на Република Македонија во рамките на меѓународните договори и согласно законот за меѓународна соработка во кривична материја остварува непосредна соработка со јавни обвинителства и други надлежни органи од другите држави, особено на планот на спречување и гонење на организираниот криминал и други тешки форми на криминал преку непосредна размена на податоци, непосредна соработка, едукација, специјализација на кадри и други форми на соработка.

(2) Министерот за правда со Правилник ги пропишува условите и постапката за предлагање, размена и упатување на јавен обвинител во институции, агенции, тела или канцеларии на Европската Унија или други меѓународни организации, институции, тела, мисии и проекти.

15. ИНИЦИЈАТИВА ЗА ОЦЕНА НА УСТАВНОСТА И ЗАКОНИТОСТА

Член 59

(1) Јавниот обвинител на Република Македонија пред Уставниот суд на Република Македонија поднесува иницијатива за поведување постапка за оценување на согласноста на закон со Уставот и за согласноста на други прописи со Уставот и законите, ако прашањето за уставноста и законитоста се постави во работата на јавното обвинителство.

(2) Основните јавни обвинителства, јавното обвинителство за гонење на организиран криминал и корупција и специјалното јавно обвинитество го известуваат јавното обвинителство на Република Македонија за прашања на уставноста и законитоста во нивната работа.

16. НАДЛЕЖНОСТИ ВО ДРУГИ ПОСТАПКИ

Член 60

Во граѓанската и други судски постапки, како и во управната постапка, јавниот обвинител презема правни дејствија за кои е овластен со закон.

17. ИМЕНУВАЊЕ И ИЗБОР НА ЈАВНИ ОБВИНИТЕЛИ

Член 61

(1) За јавен обвинител може да биде именувано, односно избрано лице кое ги исполнува следниве услови:

- да е државјанин на Република Македонија,

- активно да го владее македонскиот јазик,

- да е работоспособен и да има општа здравствена способност,

-дипломиран правник со завршени четиригодишни правни студии или магистер по право или нострифицирана диплома за завршено 4 годишно високо образование од правни науки или магистер по право - да има положено правосуден испит во Република Македонија

-активно да познава еден од трите најчесто користени јазици на Европската Унија (англиски, француски или германски)

 -практична работа со компјутери

 (2) Да поседува општа здравствена способност за која приложува уверение.

Член 62

Посебни услови за избор на јавен обвинител на Република Македонија, за jавен обвинител во јавното обвинителство на Република Македонија, за виш jавен обвинител на вишо јавно обвинителство, за jавен обвинител во вишо јавно обвинителство, jавен обвинител на jавното обвинителство за гонење на oрганизиран криминал и корупција, jавен обвинител во jавното обвинителство за гонење на oрганизиран криминал и корупција, јавен обвинител на специјалното јавно обвинителство, јавен обвинител во специјалното јавно обвинителство, основен jавен обвинител на основно јавно обвинителство и jавен обвинител во oсновно jавно oбвинителство покрај условите од чл.61 на овој закон се:

- За Јавен обвинител на Република Македонија може да биде именувано лице кое има непрекинат работен стаж од најмалку 12 години како јавен обвинител, судија, адвокат или универзитетски професор по правни науки и истакнат правник со положен правосуден испит кој има најмалку 20 години работен стаж и кој се докажал со својата стручна работа на одредена правна област, како и со стручни и научни трудови до моментот на пријавување за именување.

- За јавен обвинител во јавното обвинителство на Република Македонија може да биде избрано лице кој има непрекинат работен стаж од најмалку осум години во Вишо јавно обвинителство и кој е оценет со висока оценка во последните четири години.

- За виш јавен обвинител на вишо јавно обвинителство може да биде избрано лице кое има непрекинат работен стаж како јавен обвинител од најмалку осум години до моментот на пријавување за именување и кој е оценет со висока оценка или со оценка најмалку многу добар во последните четири години

- За јавен обвинител во вишо јавно обвинителство може да биде избрано лице кое има непрекинат работен стаж како јавен обвинител од најмалку шест години до моментот на пријавување за именување и кој е оценет со висока оценка или со оценка најмалку многу добар во последните четири години

- За јавен обвинител на јавното обвинителство за гонење на организиран криминал и корупција може да биде избрано лице кое има непрекинат работен стаж од најмалку 8 години како јавен обвинител до моментот на пријавување за именување и кој е оценет со висока оценка или со оценка најмалку многу добар во последните четири години.

-За јавен обвинител во јавното обвинителство за гонење на организиран криминал и корупција може да биде избрано лице кое има непрекинат работен стаж од најмалку 6 години како јавен обвинител до моментот на пријавување за именување и кој е оценет со оценка најмалку „многу добар“ во последните четири години.

- За јавен обвинител на специјалното јавно обвинителство може да биде избрано лице кое има непрекинат работен стаж од најмалку 8 години како јавен обвинител до моментот на пријавување за именување и кој е оценет со оценка најмалку „многу добар“ во последните четири години.

**-** За јавен обвинител во специјалното јавно обвинителство може да биде избрано лице кое има непрекинат работен стаж како јавен обвинител од најмалку шест години до моментот на пријавување за именување и кој е оценет со оценка најмалку „многу добар“ во последните четири години.

- За основен јавен обвинител на основно јавно обвинителство може да биде избрано лице кое има непрекинат работен стаж од најмалку 6 години стаж како јавен обвинител до моментот на пријавување за именување и кој е оценет со висока оценка или со оценка најмалку многу добар последните две години.

- За јавен обвинител во основно јавно обвинителство може да биде избрано лице кое има завршено Академија за судии и јавни обвинители на Република Македонија.

- За јавен обвинител во основно јавно обвинителство може да биде избран и јавнообвинителски советник или соработник во јавното обвинителство, кој работи кривични предмети и кој покрај посебните услови, има непрекинат работен стаж од најмалку 5 години по положување на правосудниот испит, завршена посебна обука и положен посебен завршен испит во Академијата за обука на судии и јавни обвинители на Република Македонија.

Член 63

(1) Јавниот обвинител на Република Македонија, по предлог на Владата на Република Македонија, го именува Собранието на Република Македонија за време од шест години со право на повторно именување.

(2) Јавните обвинители ги избира Советот на јавни обвинители на Република Македонија без ограничување на траење на мандатот под услови и во постапка утврдени со закон.

(3) Советот на јавни обвинители на Република Македонија дава мислење по предлогот на Владата на Република Македонија за именување и разрешување на јавниот обвинител на Република Македонија.

Член 64

(1) Собранието на Република Македонија на предлог на Владата наРепублика Македонија го огласува именувањето на Јавниот обвинител на Република Македонија во „Службен весник на Република Македонија" и во најмалку два дневни весника од кои еден од весниците што се издава на јазикот што го зборуваат најмалку 20% од граѓаните кои зборуваат службен јазик различен од македонскиот јазик, најдоцна два месеца пред истекот на мандатот или веднаш по упразнувањето на местото. Јавниот обвинител на Република Македонија е должен да ја извести Владата на Република Македонија за истекот на мандатот најдоцна во рок од три месеци пред истекот на истиот.

(2) Рокот за поднесување на пријавите е 15 дена од денот на објавувањето во „Службен весник на Република Македонија".

(3) Советот на јавни обвинители на Република Македонија, на барање на Владата на Република Македонија во рок од 15 дена од денот на приемот на барањето до Владата на Република Македонија доставува образложено позитивно или негативно мислење во писмена форма за сите пријавени кандидати на огласот што ги исполнуваат условите согласно со закон.

 (4) Владата на Република Македонија до Собранието на Република Македонија доставува предлог за именување на јавен обвинител на Република Македонија од пријавените кандидати за кои Советот дал позитивно мислење. За кандидатот што ќе го предложи Владата за јавен обвинител на Република Македонија, кон предлогот седоставува и мислењето од Советот.

(5) Ако Советот на јавни обвинители на Република Македонија од оправдани причини во определениот рок не достави мислење до Владатана Република Македонија, рокот од ставот (3) на овој член се продолжува уште за 15 дена. Ако и во овој рок Советот не достави мислење, се смета дека мислењето е позитивно.

(6) Ако Советот не даде позитивно мислење за ниту еден одпријавените кандидати или од пријавените кандидати Владата на Република Македонија не може да утврди предлог за именување на јавен обвинител на Република Македонија, може да му предложи на Собранието да го повтори огласот од ставот (1) на овој член.

Член 65

(1) Виш јавен обвинител на вишо јавно обвинителство, јавен обвинител на јавното обвинителство за гонење на организиран криминал и корупција, јавен обвинител на специјалното јавно обвинителство и основен јавен обвинител на основно јавно обвинителство ги избира Советот на јавни обвинители на Република Македонија за време од четири години, од редот на избраните јавни обвинители со право на повторен избор.

(2) Јавните обвинители во јавното обвинителство за гонење на организиран криминал и корупција и јавните обвинители во специјалното јавно обвинителство ги избира Советот на јавните обвинители на Република Македонија од редот на избраните јавни обвинители за време од четири години со право на повторен избор.

 (3) Постапката за избор на виш јавен обвинител на вишо јавно обвинителство, јавен обвинител на јавното обвинителство за гонење на организиран криминал и корупција, јавен обвинител на специјалното јавно обвинителствои основен јавен обвинител на основно јавно обвинителство започнува три месеци пред истекот на мандатот за кој се именувани.

(4) Советот на јавни обвинители на Република Македонија со одлука го определува бројот на јавните обвинители во јавните обвинителства и ја спроведува постапката за избор и разрешување на јавните обвинители.

Член 66

(1)При изборот на јавен обвинител не смее да се врши дискриминација во однос раса, боја на кожа, националност, етничко потекло, религија или уверување, ментална или телесна попреченост, пол, родов идентитет, сексуална ориентација и политичко уверување.

(2) При изборот на јавен обвинител, без да се нарушат критериумите утврдени со закон, ќе се применува начелото на соодветна и правична застапеност на граѓаните кои припаѓаат на сите заедници во Република Македонија.

(3) За јавен обвинител не може да биде избрано лице кое со јавен обвинител од тоа обвинителство е во сродство во права линија или во странична линија до четврти степен или е негов брачен другар, како и до втор степен по сватовска линија.

Член 67

(1) За јавен обвинител во јавното обвинителство на Република Македонија, во вишите јавни обвинителства, во јавното обвинителство за гонење на организиран криминал и корупција и во специјалното јавно обвинителство, Советот ќе избере лице со потврдени резултати во работата, способност за работење во сложени предмети, организациони способности за вршење на работата и способност за координација во работата, кое има стручни и професионални квалитети и кое ужива углед во вршењето на функцијата, врз основа на следниве критериуми:

1)стручното знаење, при што се земаат предвид специјалистичките, постдипломските студии и учеството во континуираната едукација;

2) односот кон работата и навременост во извршувањето на работата како јавен обвинител;

3) способноста за стручно разрешување на правните прашања;

4) преземањето дополнителна работа при вршење на функцијата на јавен обвинител преку учество во изготвување на прописи, менторство, едукација и слично;

5) уживањето и чувањето на угледот на јавниот обвинител и јавното обвинителство, што се утврдува од начинот на комуникација со странките и другите органи, самостојноста, непристрасноста и доверливоста во извршувањето на функцијата на јавен обвинител и надвор од неа и

(2) Покрај критериумите од ставот (1) на овој член виш јавен обвинител на вишо јавно обвинителство, јавен обвинител на јавното обвинителство за гонење на организиран криминал и корупција, јавен обвинител на специјалното јавно обвинителство и основен јавен обвинител на основно јавно обвинителство треба да поседуваат и организациони способности за вршење на работата.

Член 68

(1) Виш јавен обвинител на вишо јавно обвинителство, јавен обвинител на јавното обвинителство за гонење на организиран криминал и корупција, јавните обвинители во јавното обвинителство за гонење на организиран криминал и корупција**,** јавен обвинител на специјалното јавно обвинителство и јавни обвинители во специјалното јавно обвинителство и основен јавен обвинител на основно јавно обвинителство се избираат од редот на јавните обвинители во Република Македонија, во постапка и на начин како што се врши избор на јавен обвинител во соодветното јавно обвинителство.

(2) Јавниот обвинител на Република Македонија, виш јавен обвинител и основен јавен обвинител кои нема да бидат повторно именувани, односно избрани продолжуваат да ја вршат функцијата на јавен обвинител во истото јавното обвинителство, односно во јавното обвинителство од каде бил избран.

(3) Јавен обвинител на јавното обвинителство за гонење на организиран криминал и корупција и јавен обвинител на специјалното јавно обвинителствокој нема да биде повторно избран Советот на јавни обвинители на Република Македонија го распоредува за јавен обвинител во вишо јавно обвинителство доколку ги исполнува условите согласно овој закон.

(4) Јавен обвинител во јавното обвинителство за гонење на организиран криминал и корупција и јавен обвинител во специјалното јавно обвинителствокој нема да биде повторно избран Советот на јавни обвинители на Република Македонија го распоредува за јавен обвинител во јавното обвинителство од кое бил избран.

 Член 69

(1) Јавниот обвинител пред стапувањето на должност јавен обвинител дава свечена изјава, која гласи:

"Изјавувам и се колнам дека во вршењето на функцијата јавен обвинител ќе го почитувам Уставот на Република Македонија, законите и меѓународните договори ратификувани во согласност со Уставот, дека функцијата ќе ја вршам совесно, непристрасно и одговорно и дека ќе ги заштитувам слободите и правата на човекот и граѓанинот и интересите надругите правни субјекти".

(2) Кога дава свечена изјава јавниот обвинител носи тога.

(3) Јавниот обвинител на Република Македонија свечената изјава ја дава пред претседателот на Собранието на Република Македонија, а јавните обвинители свечената изјава ја даваат поединечно пред Советот на јавните обвинители на Република Македонија.

(4) Свечената изјава се дава на македонски јазик и се потпишува на македонски јазик и на неговото кирилско писмо.

(5) При избор на јавен обвинител во јавно обвинителство основано за подрачје на два или повеќе суда од кои барем еден суд е со седиште на подрачјето на единиците на локалната самоуправа во кои покрај македонскиот јазик друг службен јазик е јазикот што го зборуваат најмалку 20% од граѓаните кои живеат на подрачјето на тие единици налокалната самоуправа, јавниот обвинител припадник на таа заедница, свечената изјава ја дава на македонски јазик, а ја потпишува на македонски јазик и неговото кирилско писмо и на јазикот и писмото на таа заедница.

(6) Примерок од свечената изјава му се предава на именуваниот, односно избраниот јавен обвинител.

18.ПРАВА И ОБВРСКИ НА ЈАВНИТЕ ОБВИНИТЕЛИ

Член 70

(1) Јавен обвинител не може да биде притворен ниту повикан на одговорност за преземено дејствие, искажано мислење и донесување на одлука, освен ако во вршењето на функцијата јавен обвинител стори кривично дело.

(2) Јавен обвинител не може да биде притворен без одобрување на Советот на јавните обвинители на Република Македонија освен ако е затечен во вршење на кривично дело за кое е пропишана казна затвор во траење од најмалку 5 години.

(3) Против јавен обвинител не може да се води постапка за надоместок на штета или друга постапка од страна на учесник во постапката кој е незадоволен од одлуката на јавниот обвинител.

(4) За штетата што јавниот обвинител во вршењето на функцијата ќе им ја причини на граѓаните или на правни лица со незаконита работа е одговорна Република Македонија.

(5) Кога штетата од ставот (4) на овој член е сторена со умисла, поради која се поведува постапка за разрешување, Република Македонија по пат на тужба може да бара од јавниот обвинител враќање на износот на исплатената штета од ставот (4) во висина што ќе ја утврди судот согласно на членот за правичност.

 Членот 71

(1) Јавниот обвинител може да биде едукатор или да држи предавања на Академијата за судии и јавни обвинители, да изведува настава на високо образовните институции од јавно обвинителската област и да учествува во научни и стручни проекти од таа област.

(2) Јавен обвинител може да изведува настава на високо образовните институции од јавно обвинителската област и да учествува во научни и стручни проекти од таа област по претходно дадена согласност од Јавниот обвинител на Република Македонија.

Член 72

(1) На јавен обвинител именуван или избран за член на Советот на јавни обвинители на Република Македонија или за судија или обвинител во меѓународна правосудна институција, судија на Уставниот суд на Република Македонија или директор на Академијата за обука на судии и јавни обвинители на Република Македонија, функцијата јавен обвинител му мирува за време на вршење на должноста за која е именуван или избран.

(2) Решение за мирување на функцијата јавен обвинител од ставот (1) на овој член донесува Советот на јавни обвинители на РепубликаМакедонија.

(3) По истекот на мандатот од ставот (1) на овој член за кој е именуван или избран, јавниот обвинител има право да се врати во јавното обвинителство од кое бил избран на вршење на другата должност.

Член 73

(1) Годишниот одмор на јавните обвинители трае 30 работни дена.

(2)Јавниот обвинител ги ужива сите права од работен однос што му припаѓаат според закон.

Член 74

(1) Висината на платата и другите надоместоци на јавниот обвинител се уредуваат со закон.

(2) Платата на јавниот обвинител во време на траење на функцијата јавен обвинител не смее да се намали, освен во случаи определени со закон.

Член 75

(1) Кога јавниот обвинител по потреба на службата времено е упатен функцијата јавен обвинител да ја врши надвор од местото на живеење има право на надоместок за зголемени трошоци за неговото домување или надоместок на трошоци за превоз.

(2) Јавниот обвинител има право на надоместок за селидбени трошоци во случај од ставот (1) на овој член за него или за неговото семејство во случаите кога е избран или распореден во друго обвинителство.

(3) Јавниот обвинител на Република Македонија ја утврдува висината и начинот на исплатата на надоместоците од ставовите (1) и (2) на овој член.

Член 76

(1) Јавниот обвинител кој нема сопствен стан во седиштето на јавното обвинителство има право на користење на соодветен службен стан.

(2) До остварувањето на правото од ставот (1) на овој член, јавниот обвинител има право на надоместок за зголемени трошоци за неговото домување или на надоместок на реални патни трошоци.

Член 77

(1) Јавниот обвинител има право и обврска на постојано стручно усовршување, за времетраење на функцијата во согласност со закон.

(2) Од средствата за работа на јавните обвинителства задолжително се издвојуваат средства за стручно усовршување на јавните обвинители.

(3) Заради поуспешно вршење на функцијата може да се врши специјализација на јавните обвинители.

(4) На јавен обвинител кој посетува постдипломски студии на право и на специјалистички студии на право во државата и во странство, може да му се додели стипендија.

(5) Средствата за стипендија се обезбедуваат од буџетот на јавното обвинителство на Република Македонија.

(6) Начинот на доделување стипендија го пропишува јавниот обвинител на Република Македонија со правилник.

Член 78

(1) Јавниот обвинител има легитимација која ја издава и одзема Советот на јавни обвинители на Република Македонија.

(2) Советот на јавни обвинители на Република Македонија со акт ги пропишува формата и содржината на образецот на легитимацијата, начинот на нејзиното издавање и одземање.

Член 79

(1) Посебни права на јавниот обвинител во вршењето на функцијата се:

- пристап до класифицирани информации без сертификат

- да може да влегува и да има слободен премин на станиците, аеродромите, пристаништата, патарините, само со покажување на легитимација,

- да има право на дозвола за носење на оружје и набавка на соодветна муниција,

- да има посебна заштита за неговата личност, за семејството и имотот, по барање на претпоставениот јавен обвинител до полицијата во местото на живеење секогаш кога постојат сериозни причини за неговата безбедност и

- да има службена патна исправа.

(2) За посебните права од ставот (1) алинеи 2, 3 и 4 на овој член поблиски прописи донесува јавниот обвинител на Република Македонија

(3) Посебните права од ставот (1) алинеја 4 на овој член се однесуваат и за јавен обвинител во пензија.

Член 80

Јавните обвинители можат да основаат здружение, заради остварување и заштита на своите интереси и унапредување на професионалниот статус.

Член 81

(1) Јавниот обвинител се суспендира од вршењето на функцијата за време додека се наоѓа во притвор.

(2) Јавниот обвинител може да биде суспендиран од вршењето на функцијата за време додека трае кривична постапка против него или кога е поведена дисциплинска постапка.

(3) Oдлука за суспендирање на јавниот обвинител од функцијата во случаите од ставовите (1) и (2) на овој член донесува јавниот обвинител на Република Македонија.

(4) Против одлуката од ставот (3) на овој член јавниот обвинител има право на жалба до Советот на јавни обвинители на РепубликаМакедонија.

Член 82

(1) Јавниот обвинител е должен да го чува угледот на функцијата што ја врши.

(2) Јавните обвинители и вработените во јавно обвинителската стручна служба се должни да го чуваат како тајна тоа што го дознале од странките за нивните правни и фактички односи во рамките на вршењето на службата и гарантираат за тајноста на податоците до кои јавноста нема пристап, а се однесува за податоци од личен карактер кои немааат влијание за вршењето на функцијата.

(3) Јавниот обвинител на Република Македонија, вишиот јавен обвинител на вишо јавно обвинителство, јавниот обвинител на јавното обвинителство за гонење на организиран криминал и корупција, јавниот обвинител на специјалното јавно обвинителство и основниот јавен обвинител на основното јавно обвинителство може јавен обвинител или вработените во јавно обвинителска стручна служба да ги ослободи од обврската за чување на класифицирана информација со соодветен степен на тајност утврдена согласно со закон.

(4) За ослободување од обврската од ставот (3) на овој член одлука донесува јавниот обвинител на Република Македонија, а за јавниот обвинител на Република Македонија, Советот на јавни обвинители на РепубликаМакедонија.

(5) Јавниот обвинител на Република Македонија донесува Правилник за класифицирани информации.

Член 83

(1) Функцијата јавен обвинител е неспојлива со функцијата пратеник, член на советот на општина, односно на градот Скопје и со функции во државните органи, општината и градот Скопје.

(2) Јавниот обвинител не може да биде член на управен или надзорен одбор на трговско друштво или друго правно лице кое е основано заради стекнување на добивка.

Член 84

(1) Јавниот обвинител во врска со вршењето на функцијата јавен обвинител не смее да прима подароци, ветување за подарок или да користи други погодности и олеснувања.

(2) Во врска со работата на јавниот обвинител, не смеат да примаат подароци, ветување за подарок или друга корист и неговиот брачен другар и другите членови на семејството, роднините и другите лица кои живеат во заедница со јавниот обвинител.

Член 85

Јавниот обвинител пред судовите настапува во тога, чијшто изглед и начин на носење го пропишува јавниот обвинител на Република Македонија.

19. ПРЕСТАНОК НА ФУНКЦИЈАТА И РАЗРЕШУВАЊЕ НА ЈАВНИТЕ ОБВИНИТЕЛИ

Член 86

(1) На јавниот обвинител на Република Македонија функцијата му престанува:

- по сопствено барање,

- ако го изгуби државјанството на Република Македонија,

- ако трајно ја загуби способноста за вршење на функцијата јавен обвинител,

- ако е избран или именуван на друга јавна функција,

-ако е осуден со правосилна судска одлука на казна затвор во траење од најмалку шест месеци или на пократка казна затвор или друга кривична санкција за кривично дело кое го прави недостоен за вршење на функцијата јавен обвинител.

(2) Во случаите од ставот (1) на овој член престанокот на функцијата јавен обвинител на Република Македонија го утврдува Собранието на Република Македонија.

Член 87

(1) На јавниот обвинител функцијата му престанува:

- по сопствено барање,

- ако го изгуби државјанството на Република Македонија,

- ако трајно ја загуби способноста за вршење на функцијата јавен обвинител,

- ако ги исполни условите за старосна пензија,

-ако на негово барање и со негова согласност е избран или именуван на друга јавна функција, освен кога функцијата јавен обвинител мирува под услови утврдени со овој закон и

- ако е осуден со правосилна судска одлука на казна затвор во траење од најмалку шест месеца или

 (2) Во случаите од ставот (1) на овој член престанокот на функцијата јавен обвинител го утврдува Советот на јавни обвинители на Република Македонија

Член 88

(1) Владата на Република Македонија, по претходно мислење од Советот на јавните обвинители на Република Македонија, до Собранието на Република Македонија поднесува предлог за разрешување на јавниот обвинител на Република Македонија.

(2) Јавниот обвинител на Република Македонија се разрешува од функцијата јавен обвинител пред истекот на мандатот:

- поради злоупотреба на положбата и пречекорување на службените овластувања,

- ако со своето однесување и дејствување покажува дека не е способен за извршување на функцијата и

- поради нарушување на угледот на функцијата.

(3) Иницијатива за разрешување на јавниот обвинител наРепублика Македонија може да поднесе Советот на јавни обвинители на Република Македонија, во која ќе ги наведе причините, околностите и фактите од кои се раководел за поднесување на иницијативата.

(4) Владата на Република Македонија предлогот за разрешување на јавниот обвинител на Република Македонија го доставува до Советот на јавни обвинители на Република Македонија, кој е должен во рок од 15 дена од денот на приемот на предлогот, до Владата на Република Македонија да достави образложено позитивно или негативно мислење во писмена форма.

(5) На седницата на Советот на јавни обвинители на Република Македонија на која се расправа по предлогот на Владата на Република Македонија за разрешување на јавниот обвинител на Република Македонија не учествува јавниот обвинител на Република Македонија.

(6) Јавниот обвинител на Република Македонија има право писмено да се произнесе по предлогот од ставот (1) на овој член.

(7) Владата на Република Македонија со предлогот за разрешување задолжително го доставува до Собранието на РепубликаМакедонија и мислењето од ставот (4) на овој член.

(8) Ако Советот на јавни обвинители на Република Македонија од оправдани причини во определениот рок не достави мислење до Владата на Република Македонија, рокот од ставот (4) на овој член се продолжува за уште 15 дена. Ако и во овој рок Советот не достави мислење, се смета дека не го поддржува предлогот на Владата на Република Македонија.

(9) Јавниот обвинител на Република Македонија има право да присуствува на седницата на Собранието на Република Македонија и да се произнесе по предлог на Владата на Република Македонија за негово разрешување.

Член 89

(1) Јавниот обвинител во вршење на својата функција се разрешува:

- доколку поради нестручно или несовесно вршење на функцијата му е изречена дисциплинска мерка разрешување

-Доколку поради тешка дисциплинска повреда му е изречена дисциплинска мерка разрешување

- ако е осуден со правосилна судска одлука на ефективна казна затвор од најмалку шест месеци

- ако со правосилна судска одлука му е изречена казна затвор или друга кривична санкција или санкција за прекршок што го прави недостоен за вршење на функцијата јавен обвинител

-двапати има изречена дисциплинска мерка за сторена тешка дисциплинска повреда.

 (2) Предлогот за поведување на постапка за утврдување на одговорноста од ставот (1) на овој член се поднесува во рок од три месеци од денот на дознавањето, но не подолго од две години од денот кога повредата е сторена.

20. ДИСЦИПЛИНСКИ ПОВРЕДИ

Член 90

Дисциплински повреди сторени од јавен обвинител се:

* Лесна дисциплинска повреда
* Тешка дисциплинска повреда

Член 91

Лесна дисциплинска повреда се смета:

-ако без оправдани причини не ги зема во работа предметите по редоследот како што се примени,

-пропушта да се јави или неоправдано доцни на закажаните расправи или седници пред судот,

-не носи тога на расправите или седниците пред судот,

-неоправдано одбива или не ги исполнува едукаторските ил менторските задолженија доверени од Академијата за судии и јавни обвинители,

-не ја исполнува должноста за континуирана едукација ,

-непримерно или навредливо се однесува спрема поединци, институции или правни лица во врска со вршењето на функцијата ,

-неоправдано отсуствува од работа, во текот на работното време

-непримерно се однесува спрема своите колеги и вработените во јавното обвинителство,

- по утврдена повреда на начелата на Етичкиот кодекс на јавните обвинители во Република Македонија

- не доставува податоци за својата имотна состојба соглано законските обврски.

Член 92

 Тешка дисциплинска повреда се смета :

-повреда на јавниот ред и мир со којшто се нарушува угледот на јавното обвинителство како државен орган ,

-пропуштил да бара изземање од предмети , во кои постојат причини за негово задолжително изземање,

-без оправдани причини не постапува во предметите во пропишаните законски рокови и поради што значително се одолговлекува постапката или настапила застареност на кривичното гонење.

-оневозможува вршење на надзор во неговото работење од страна на повисокиот јавен обвинител,

-не постапува по дадените насоки од повисокиот јавен обвиниел во решенијата за уважените жалби на решенијата за отфрлање на кривичните пријави,

-пристрасен однос во постапување по конкретен предмет,

-членува во политичка партија или врши партиски и политички активности или друга јавна функција, работа или дејност која е неспоива со вршењето на функцијата јавен обвинител,

- неовластено изнесува во јавноста информации кој што ги дознал во вршењето на јавнообвинителската функција,

-ја користи својата функција за остварување на свои приватни интереси и интереси на своето семејство и нему блиски лица,

-Прима подароци при вршење на функцијата

-неоправдано отсуствува од работа пет последователни работни дена

-осуден е за кривично дело што го чини недостоен за вршење на јавнообвинителската функција,

-го повредува начелото на недискриминација по било кој основ.

Член 93

(1) Под нестручно вршење на функцијата јавен обвинител се смета :

-Погрешно применување на закон и други прописи што имале последица губење на процесните права на јавниот обвинител, нанесување на штета на странка или на друг учесник во постапката,

-пропуштање да спроведе постапки или дејствија што според закон бил должен да ги спроведе заради заштита на јавниот интерес,

-двапати последователно е оцнет со оцена незадоволува - негативна,

-неквалитено изготвува јавнобвинителски одлуки констатирано со најмалку три надзора од повисоките јавни обвинители.

(2) Под несовесно вршење на функција јавен обвинител се смета :

-неажурно, незаконито врешење на функцијата, констатирано со два последователни записници од извршен надзор од страна на повисоките јавни обвинителства,

-неовластено издавање на класифицирани информации,

-не постапува по задолжителните упатства на повисокиот јавен обвинител, кога тие се издадени согласно овој закон.

21.ДИСЦИПЛИНСКА ПОСТАПКА

Член 94

 (1) Постапка за утврдување на одговорност на јавните обвинители за сторена дисциплинска повреда, нестручно или несовесно работење се спроведува по образложен предлог на јавниот обвинител на Република Македонија за сите јавни обвинители и по образложен предлог на виш јавен обвинител на Вишо јавно обвинителство за основен јавен обвинител на Основно јавно обвинителство и за јавни обвинители во Основно јавно обвинителство, по службена должност или по добиено сознание за сторена повреда.

Кон предлогот за поведување на дисциплинска постапка, подносителот е должен да достави докази за сторената дисциплинска повреда.

(2) Постапката за утврдување на одговорност на јавниот обвинител во вршење на јавнообвинителскта функција ја спроведува комисија од пет члена или нивни заменици од кои по еден од вишите јавни обвинителства и еден член од јавното обвинителство на Република Македонија избрани од колегиумите од тие обвинителства. Член или заменик член на комисијата е должен да се изземе ако истиот се јавува како подносител на предлогот.

(3) Пред поведување на постапката комисијата по приемот на предметот, без одлагање, ќе побара од јавниот обвинител против кого е поднесен предлогот за поведување на постапката, писмено да се изјасни за наводите во предлогот во рок од пет дена по известувањето.

 (4) Ако комисијата оцени дека не постои основано сомневање за сторена дисциплинска повреда, нестручно или несовесно вршење на функцијата на јавниот обвинител ќе донесе заклучок со кој ќе се констатира дека нема да поведе постапка.

(5) Ако комисијата оцени дека предлогот е основан, ќе донесе решение за поведување на дисциплинска постапка.

 (6) Јавниот обвинител против кого се води дисциплинска постапка има право да биде сослушан пред Комисијата за утврдување на дисциплинска одговорност во присуство на бранител, како и да предлага докази во своја корист.

(7) Ако комисијата со мнозинство гласови од вкупниот број на членови утврди дека е сторена дисциплинска повреда, нестручно или несовесно вршење на функцијата на јавниот обвинител, ќе донесе решение и ќе изрече една од пропишаните санкции од член 95 од овој закон.

(8) По жалба на одлуката на Комисијата од ставот (2) на овој член одлучува Советот на јавни обвинители на Република Македонија, кој може да ја укине, преиначи или потврди одлуката на комисијата.

(9) Одлука за разрешување на јавен обвинител донесува Советот на јавните обвинители на Република Македонија во постапка утврдена со закон.

(10)Против одлуката на Советот на јавни обвинители на Република Македонија со која е изречена мерка разрешување на функцијата, јавниот обвинител има право да поведе спор пред надлежен суд.

(11) Правилникот за начинот на спроведување на постапката за утврдување на одговорност на јавниот обвинител, по предлог на јавниот обвинител на Република Македонија, го донесува Советот на јавните обвинители на Република Македонија.

22. ДИСЦИПЛИНСКИ МЕРКИ

Член 95

(1) За утврдена лесна дисциплинска повреда на јавен обвинител, може да се изрече една од наведените дисциплински мерки:

- писмена опомена,

- намалување на платата до 15% од месечната плата на јавниот обвинител во траење од еден до шест месеци.

(2) За утврдена тешка дисциплинска повреда на јавен обвинител, нестручно или несовесно работење може да се изрече една од наведените дисциплински мерки:

- намалување на платата во висина од 15% до 30% од месечната плата на јавниот обвинител во траење од еден до шест месеци и

- разрешување.

Член 96

Јавен обвинител кој е разрешен од функцијата, остварува права по основ на работа на начин и под услови утврдени со закон.

23.ЈАВНООБВИНИТЕЛСКИ СОВЕТНИЦИ И СОРАБОТНИЦИ

Член 97

(1) Во Јавното обвинителство за вршење на стручни работи поврзани со вршење на јавнообвинителската функција има самостојни јавнообвинителски советници, виши јавнообвинителски советници, јавнообвинителски советници, виши стручни јавнообвинителски соработници, стручни јавнообвинителски соработници и помлади јавнообвинителски соработници со стекнати најмалку 300 кредити според ЕКТС или завршен VII/1 правни науки, и ги исполнуваат општите услови определени со закон за засновање на работен однос.

(2)Оценка за нивната работа дава јавниот обвинител на јавното обвинителство во кое имаат засновано работен однос.

(3)Во Јавното обвинителство на Република Македонија има самостојни јавнообвинителски советници кои покрај општите услови од ст.1 на овој член, потребно е да имаат најмалку 8 години работно искуство на правни работи по положен правосуден испит, виши јавнообвинителски советници, кои покрај општите услови од ст.1 на овој член, потребно е да имаат најмалку 6 години работно искуство на правни работи по положен правосуден испит, јавнообвинителски советници, кои покрај општите услови од ст.1 на овој член, потребно е да имаат најмалку 4 години работно искуство на правни работи по положен правосуден испит и виши стручни јавнообвинителски соработници, кои покрај општите услови од ст.1 на овој член, потребно е да имаат најмалку 2 години работно искуство на правни работи по положен правосуден испит.

(4)Во вишите јавни обвинителства, јавното обвинитеслтво за гонење на организиран криминал и корупција и специјалното јавно обвинителство има самостојни јавнообвинителски советници кои покрај општите услови од ст.1 на овој член, потребно е да имаат најмалку 8 години работно искуство на правни работи по положен правосуден испит, виши јавнообвинителски советници, кои покрај општите услови од ст.1 на овој член, потребно е да имаат најмалку 6 години работно искуство на правни работи по положен правосуден испит, јавнообвинителски советници, кои покрај општите услови од ст.1 на овој член, потребно е да имаат најмалку 4 години работно искуство на правни работи по положен правосуден испит, виши стручни јавнообвинителски соработници, кои покрај општите услови од ст.1 на овој член, потребно е да имаат најмалку 2 години работно искуство на правни работи по положен правосуден испит и стручни јавнообвинителски соработници кои покрај општите услови од ст.1 на овој член, потребно е да имаат положен правосуден испит.

(5)Во основните јавни обвинителства има виши јавнообвинителски советници, кои покрај општите услови од ст.1 на овој член, потребно е да имаат најмалку 5 години работно искуство на правни работи по положен правосуден испит, јавнообвинителски советници, кои покрај општите услови од ст.1 на овој член, потребно е да имаат најмалку 4 години работно искуство на правни работи по положен правосуден испит, виши стручни јавнообвинителски соработници, кои покрај општите услови од ст.1 на овој член, потребно е да имаат најмалку 2 години работно искуство на правни работи по положен правосуден испит, стручни јавнообвинителски соработници кои покрај општите услови од ст.1 на овој член, потребно е да имаат положен правосуден испит и помлади јавнообвинителски соработници.

Член 98

Правилник за систематизација на работните места на јавнообвинителски советници и соработници, како и одлука за нивниот број, донесува јавниот обвинител на Република Македонија.

 24. СРЕДСТВА ЗА РАБОТА

Член 99

 (1) Средствата за работа на јавното обвинителство се обезбедуваат од Буџетот на Република Македонија.

(2) Износот на средствата од ставот (1) на овој член е соодветен со износот на средствата обезбедени во Судскиот буџет за финансирање на судската власт.

(3) Износот на средствата од ставот (1) на овој член се обезбедува во висина која овозможува редовно извршување на сите функции на јавното обвинителство.

(4) Висината на средствата за работа на јавното обвинителство се утврдува врз основа на предлог на Јавниот обвинител на Република Македонија кој го доставува до Министерството за финансии. Средствата од овој став се утврдуваат врз основа на фискалната политика и главните категории за проценетите приходи и расходи и буџетскиот циркулар утврден од Владата на Република Македонија за наредната буџетска година и внатрешните критериуми и методологија утврдени од јавниот обвинител на Република Македонија.

(5) Предлогот за обезбедување на средства за работа од ставот (1) на овој член содржи процена за редовните и вонредните работи кои ги врши јавното обвинителство, потребниот број на јавни обвинители и јавнообвинителски службеници, како и други показатели кои се битни за утврдување на предлогот за утврдување на износот на средства потребни за работа на јавното обвинителство.

(6) Пред доставувањето на педлогот на Буџетот на Република Макеонија до Владата на Република Македонија, министерот за финансии задолжитело го усогласува делот на средствата за финансирање на јавното обвинителство со јавниот обвинителна Република Македонија. Доколку не се постигне согласност, Министерството за финанасии доставува извештај кој го доставува до Владата на Република Македонија и до Јавното обвинителство на Република Македонија, а Јавното обвинителство на Република Македонија до Владата на Република Македонија доставува мислење по извештајот на Министерството за финансии.

(7) Јавниот обвинител на Република Македонија го застапува и презентира делот на средствата од Буџетот она Републиак Македонија за финансирање на јавното обвинителство, на седницата на Владата на Република Македонија кога се усвојува предлогот на Буџетот на Република Македонија и пред работните тела и на седницата на Собранието на Република Македонија кога се донесува Буџетот на Република Македонија.

 Член 100

Јавното обвинителство на Република Македонија врши распределба на средствата одобрени со Буџетот на Република Македонија по обвинителства, годишно и месечно, врз основа на мерила и критериуми.

 Член 101

Средствата за работа на јавните обвинителства се состојат од средства за плати и надоместоци на јавните обвинители, за плати и надоместоци на советниците и соработниците во јавното обвинителство, вработените во јавно обвинителската стручна служба, за други трошоци во врска со извршување на јавнообвинителската функција, за стоки и услуги, за трошоци во постапката вклучително и за консултации и мислења од стручни лица, за стручно усовршување на јавните обвинители, советниците и соработниците во јавното обвинителство и на вработените во јавнообвинителската стручна служба; за меѓународна соработка, трошоци на постапка,за набавка на капитални средства и за инвестиционо одржување на објектите и опремата на јавните обвинителства.

Член 102

Платите и другите надоместоци на советниците и соработниците и вработените во јавнообвинителската стручна служба, се определуваат со закон и колективен договор.

Член 103

(1) Просторните услови, материјалните средства, опремата и другите услови за работа на јавните обвинителства ги обезбедува Владата на Република Македонија.

(2) Владата на Република Македонија на предлог на ЈОРМ донесува Програма со определена висина на средства за изградба, реконструкција, одржување на објектите и опремувањето на јавните обвинителства и ја утврдува нивната поблиска намена.

(3) За реализацијата на Програмата од ставот (2) на овој член се грижи Јавното обвинителство на Република Македонија.

Член 104

(1) Во Јавните обвинителства се формира информатички систем како дел од Единствениот информатички центар со база на податоци за правосудните органи во Република Македонија.

(2) Јавното обвинителство на Република Македонија се грижи за одржувањето на единствената методолошка и технолошка основа на информатичкиот систем на јавните обвинителства.

25. ПРЕОДНИ И ЗАВРШНИ ОДРЕДБИ

Член 105

 Со влегувањето во сила на овој закон:

(1) Јавното обвинителство за гонење на кривични дела поврзани и кои произлегуваат од содржината на незаконското следење на комуникациите чијашто надлежност е уредена со Законот за јавно обвинителство за гонење на кривични дела поврзани и кои произлегуваат од содржината на незаконското следење на комуникациите (Сл.весник на Република Македонија бр.159 од 15.09.2015 година) се трансформира во Специјално јавно обвинителство и продолжува да ја врши својата надлежност определена со Законот за јавно обвинителство за гонење на кривични дела поврзани и кои произлегуваат од содржината на незаконското следење на комуникациите, согласно одредбите за неговата автономија, финансирање, организација и вршење на неговите надлежности предвидени во тој закон.

(2) Специјалното јавно обвинителство ја воспоставува својата надлежност определена во чл.34 алинеја 2-4, 90 дена по влегување во сила на овој закон;

(3)Јавниот обвинител на Специјалното јавно обвинителство и јавните обвинители во Специјалното јавно обвинителство продолжуваат да ја вршат својата функција две години по влегување на сила на овој закон;

Член 106

За сите други права и обврски за советниците и соработниците во јавното обвинителство, кои што не се уредени со овој закон, ќе се применуваат одредбите на Законот за јавнообвинителска служба.

Член 107

Под потребен непрекинат стаж за јавен обвинител утврден како посебенуслов за именување, односно избор за јавен обвинител согласно со член 62 од овој закон, се смета, стажот стекнат како заменик јавен обвинител, исто како и времето додека функцијата јавен обвинител била во мирување, согласно член 72 од овој закон.

Член 108

(1) Јавниот обвинител на Република Македонија во рок од 60 дена од денот на влегувањето во сила на овој закон ќе ги донесе подзаконските акти предвидени со овој закон.

(2) Советот на јавните обвинители на Република Македонија во рок од 60 дена од денот на влегувањето во сила на овој закон ќе ги донесе подзаконските акти предвидени со овој закон.

(3) До влегувањето во сила на подзаконските акти од ставовите (1) и (2) на овој член ќе се применуваат подзаконските акти донесени пред денот на влегувањето во сила на овој закон.

Член 109

Со денот на влегувањето во сила на овој закон престанува да важи Законот за Јавното обвинителство ("Службен весник на РепубликаМакедонија" број 150/2007 од 12.12.2007 година и Законот за измени и дополнувања на Законот за јавно обвинителство бр.111/08 од 03.09.2008 година), освен одредбите од членот 34 кои ќе се применуваат по измена на Законот за судови.

Член 110

Овој закон влегува во сила осмиот ден од денот на објавувањето во "Службен весник на Република Македонија".